༄༅།། ཡུཀ་རེན་གྱི་སྲིད་འཛིན་ཛེ་ལན་སི་ཀིས་ཨུ་རུ་སུར་ཞི་བའི་གྲོས་མོལ་བྱས་ནས་དམག་འཁྲུག་མཚམས་འཇོག་བྱ་རྒྱུ་དེར་ལྷག་བསམ་རྣམ་དག་ཡིན། འོན་ཀྱང་ཨུ་རུ་སུའི་སྲིད་འཛིན་ཕུ་ཊིན་འཕྲུལ་སྣང་གི་ཀློང་དུ་ཚུད་ནས་དོན་དངོས་ཀྱི་ཁོར་ཡུག་ཅིག་ལ་འབབ་ཐུབ་ཀྱི་མི་འདུག ཨུ་རུ་སུར་ལྷག་བསམ་རྣམ་དག་གིས་གྲོས་མོལ་བྱེད་འདོད་ཡོད་པའི་རྟགས་མཚན་ཡང་མི་འདུག ངས་ཕུ་ཊིན་ལ་ཐད་ཀར་གྲོས་མོལ་བྱེད་དགོས་པ་དང་མི་ཁག་ཅིག་གིས་ཡུཀ་རེན་གྱིས་ཨུ་རུ་སུར་ས་ཆ་སྤྲད་ནས་དམག་འཁྲུག་མཚམས་འཇོག་བྱེད་དགོས་ཟེར་གྱི་ཡོད་པ་ནི་ལག་ལེན་བསྟར་ཐུབ་པ་ཞིག་མ་རེད། ཕུ་ཊིན་གྱིས་དངོས་ཡོད་གནས་སྟངས་ལ་བལྟ་ཐུབ་དགོས་ཀྱི་འདུག ཁོ་པར་སྔ་མོ་ནས་ཨུ་རུ་སུའི་བཙན་རྒྱལ་སླར་གསོ་བྱ་རྒྱུའི་འཕྲུལ་སྣང་ཞིག་ཡོད་པ་འདོར་དགོས། ཕུ་ཊིན་གྱིས་དོན་དངོས་ལ་བལྟ་ཐུབ་པ་དང་ཨུ་རུ་སུའི་རྒྱལ་ནང་དུ་འུར་སྒྲོགས་བྱེད་ཀྱི་ཡོད་པ་མཚམས་འཇོག་མ་བྱས་ཚེ། ད་ལྟའི་དམག་འཁྲུག་འདི་མཚམས་འཇོག་བྱེད་ཐུབ་ཐབས་ཤིག་མི་འདུག་ཅེས་གཟའ་ཉི་མའི་ཉིན་སི་ཨེན་ཨེན་གསར་འགྱུར་ལས་ཁང་གི་བཅར་འདྲིའི་སྐབས་སུ་ལན་འདེབས་བྱས་འདུག ཁ་སང་གཟའ་ཉི་མར་སྲིད་འཛིན་ཛེ་ལན་སི་ཀི་ཡུཀ་རེན་གྱི་གྲོང་ཁྱེར་ཆེ་ཁག་ཨང་གཉིས་པ་ཁར་ཀིབ་ལ་གཟིགས་ཞིབ་ཏུ་ཕེབས་ཡོད་ཅིང་། འདི་ནི་ཕྱི་ཟླ་༢་པའི་ཚེས་༢༤་ཉིན་ཨུ་རུ་སུའི་བཙན་འཛུལ་བྱུང་བའི་རྗེས་སུ་སྲིད་འཛིན་ཛེ་ལན་སི་ཀི་གྲོང་ཁྱེར་དེར་གཟིགས་ཞིབ་ཏུ་ཕེབས་པ་ཐེངས་དང་པོ་ཡིན་འདུག ཁོང་གིས་ང་ཚོའི་འཐབ་མོ་བ་ཚོས་ཉིན་ལྟར་རང་སྲོག་འབེན་ལ་བཙུགས་ནས་ཡུཀ་རེན་གྱི་རང་དབང་ལ་སྲུང་སྐྱོབ་བྱེད་ཀྱི་ཡོད་པར་སྤོབས་པ་ཚད་མེད་བསྐྱེད་བྱུང་ཞེས་དར་འཕྲིན་དྲྭ་ལམ་དུ་འཕྲིན་ཐུང་ཞིག་སྤེལ། ཡུཀ་རེན་གྱི་ཁར་ཀིབ་གྲོང་ཁྱེར་གྱི་ས་ཁྱོན་བརྒྱ་ཆ་༣༠་ཐམ་པ་ཨུ་རུ་སུའི་དབང་བསྒྱུར་འོག་ཏུ་ཤོར། ཡུཀ་རེན་གྱི་ཤར་ཕྱོགས་ས་གནས་ཁག་ཀྱང་སྲུང་སྐྱོབ་བྱ་ཐུབ་རྒྱུ་ཧ་ཅང་དཀའ་ངལ་ཆེན་པོ་འདུག་ཅེས་སྲིད་འཛིན་ཛེ་ལན་སི་ཀི་དང་ཡུཀ་རེན་གྱི་འགོ་ཁྲིད་ཚོས་གནས་ཚུལ་སྤེལ་འདུག